1Bulaanu, omusaacha olaangwa ati Lasaaro, owali yamenya e Bbetani, olukoongo lu Maria nende Marita mwaanang'ina bali bamenyamo yeecha yalwaala. 2Maria wuno, niye owabaha Yesu amafuta ak'esing'aari siingi, handi yabalakasa amakulu kae nende efwiiri lyae, handi niye yi mboochong'ene Lasaaro wuno owali omulwaae. 3Mani bambochong'ene bano bombi, nibo abecha baalakiirisa Yesu nibaboola bati, “Omwaami, oyo yiwaheera alwaala.” 4Nae Yesu niyawulira atyo, yeecha yaboola ati, “Obulwaae buno haba sibuchia hutuliramo ohufwa; bw'oluyaali lwa Nasae, hu Mwaana wa Nasae anyale ohukinisibwa nahwo.” 5Nae bulaanu, Yesu yali yaheera muno ba Marita nende Maria mwaanang'ina alala nende Lasaaro. 6Mani Yesu niyawulira ati Lasaaro mulwaye, yeecha yadoong'a mu sifwo siyalimo esyo hulwa embaka ya endaalo chiindi chibiri. 7Mani lunyuma lw'esyo, yeecha yaboolera abeeki bae ati, “Mulehe hukobole handi mu Buyudaaya.” 8Abeki bae nabo beecha bamuboolera bati, “Rabbi, Abayudaaya bali nibakiiya ohuhubba amakina, nae ewe ochaayo?” 9Nae Yesu yabakobolamo ati, “Esideete sisirimo esaa ehumi nende chibiri da? Omuundu yeesi nakeenda esideete, haba siyegumula, olwohuba aba abona obulafu bw'esyaalo sino. 10Nae omuundu yeesi nakeenda mu siro, yegumula olwohuba obulafu haba sibuba nibumulimo.” 11Yesu yalomaloma atyo, mani yamala yababoolera ati, “Lasaaro omwiicha weefwe, akonere endoolo, nae njia ohumusimusa atule mu ndoolo.” 12Nae abeeki bae beecha bamuboolera bati, “Omwaami, mani naaba naakonere endoolo, aba achia ohusiingira.” 13Nae bulaanu, Yesu yali naalomaloome hu hufwa hwa Lasaaro, nae abo babaasa bati, yali niyeekesa ati, Lasaaro yali nawuluuhaho busa mu ndoolo. 14Mani bulaanu Yesu yeecha yababoolera alafu ati, “Lasaaro afwiire; 15mani hulw'obulayi bw'eng'we, bideekere biyaba mbwe simbeereyo, hu munyale ohufukiirira. Nae mulehe huchie yaali.” 16Nae Tomasi, owali nalaangwa ati Ehwaana, yeecha yaboolera abeeki basye ati, “Mulehe fwesi huchie, mani hufwiire alala nae.” 17Nae bulaanu, Yesu niyeecha eyiri Lasaaro, yakaana ati Lasaaro yali naamalire endaalo chine mu ng'ani. 18Bbetani syali siri aambi nende Yerusaalemu, nisiri aambi wa mayiro kabiri ohukabuhanamo, 19mani Abayudaaya bangi bali bakeniiye Marita nende Maria ohubagumia emyooyo, ohweema hu hufwa hwa mboocho yaabwe oyo. 20Nae Marita niyawulira ati Yesu ali hu ngira yeecha, yaasingira yacha yamubukaanira, nae Maria yaba niyehaale bwihala mu nyumba. 21Marita yeecha yaboolera Yesu ati, “Omwaami, nooba niwabeereo, mboocho yange haba saaba niyahafwiire. 22Nae kata bulaanu, ese manyire endi, esyo syoosi syochia ohusaba ohutula eyiri Nasae, Nasae aba achia ohuhubeeresa busa.” 23Nae Yesu yamuboolera ati, “Mboochoo achia ohusyuuha handi.” 24Nae Marita yeecha yamuboolera ati, “Ese manyire mbwe achia ohusiingira handi mumasyuuha hu ludaalo lw'enjakamo.” 25Nae Yesu yamuboolera ati, “Ese niise ohusyuuha nende obulamu; oyo yeesi owufukiiriramo, kata nende naafwa, aba handi achia obubao omulamu, 26handi oyo yeesi oliwo omulamu, handi niyafukiiriramo, haba saaba achia ohufwa. Mani sino osifukiirira?” 27Nae yamuboolera ati, “Eee, Omwaami; fukiirira endi niiwe Kristo, Omwaana wa Nasae, oyo ochia ohwiicha mu syaalo.” 28Marita niyamala ohuboola atyo, yacha mani yalaanga Maria mwaanang'ina namumonyesera ati, “Omweekesa nguno ali ano ahulangaanga.” 29Mani Maria niyawulira atyo, yaluuluha yasingira bwaangu, mani yacha eyiri Yesu. 30Nae bulaanu, Yesu yali atoola mu lukoongo olwo, nae yali nasisiiri mu sifwo si Marita yali namubukaaniremo. 31Nae Abayudaaya bali mu nyumba nibali ohugumianga Maria, nibamubona nasiingira bwaangu mani natula erwaanyi, bosi bamuloondaho, nibabaasa bati, yali achia enasiriindwa alirireyo. 32Mani Maria niyeecha yoola mu sifwo si Yesu yalimo mani yamubona, yacha yaakwa mu makulu kae, namuboolera ati, “Omwaami, nooba nobeere noliwo, mboocho yange haba siyahafwiire.” 33Mani Yesu niyamubona naali ohulira muno, handi nende Abayudaaya bali nibeechere nae bosi nibali ohulira, yeecha yawulira obuchuuni bungi muno mu mwooyo, mani yaanyoolera muno; 34mani yeecha yaboola ati, “Yena bweene yimumwaliise?” Bamuboolera bati, “Omwaami, yicha obone.” 35Yesu mani naalira. 36Mani Abayudaaya beecha baboola bati, “Boneho koti luyali niyamuheera!” 37Nae abandi nabo baboolaanga bati, “Mani oyo owaliimbusa emoni ch'omusaacha wali omuwofu, byahamuhayire bitye ohukayirira omusaacha wuno ohufwa?” 38Mani Yesu nasisiiri nende esibeera, yakenda yoola hu siriindwa; syali esiriindwa koti eng'uungu, mani syekalirwaho ekina. 39Yesu yeecha yaboola ati, “Mutuseyo ekina elyo.” Marita, owali mboochong'ene omusaacha mufu, yeecha yaboolera Yesu ati, “Omwaami, esiha sino esifundu sichia ohubaao esiingi muno, olwohuba amalire endaalo chine nafwiire.” 40Nae Yesu yeecha yamuboolera ati, “Haba sihuboolereho endi, nikali mbwe ochia ohufukiirira, ochia ohubona oluyaali lwa Nasae?” 41Mani beecha batusayo ekina. Mani Yesu yeecha yasingisa akulu emoni chae mani yaboola ati, “Laata, hwebasa muno, olwohuba ewe wambulira ohutula hale. 42Ese manyire endi ewe wumbuliranga buli siha, nae mboolere endyo hulw'abandu beemere ano, hu banyale ohufukiirira bati niiwe owanduma.” 43Mani niyali naamalire ohuboola atyo, yeecha yahuumulira mu kono ly'akulu naboola ati, “Lasaaro, tula erwaanyi!” 44Omusaacha mufu oyo yeecha yaatula erwaanyi, amahono kae alala nende amakulu kae nibiboyeebwe nende esibiro, nae obweeni bwae nibufuuniihwe nende engubo. Yesu yeecha yaboolera abandu bali awo ati, “Mumuboolole, mani mumulehe aweo.” 45Mani Abayudaaya bangi, abali nibeechere nende Maria mani abali nibabweene bi Yesu yahola, beecha bamufukiiriramo. 46Nae abandi nabo beecha bacha eyiri Abafalisaayo mani baababoolera bi Yesu yali aholere. 47Mani abalaamisi bahuluundu alala nende Abafalisaayo beecha balaanga babuusa beehasa esiina, mani baboola bati, “Siina syeene sihuba huhole? Olwohuba omusaacha wuno ali ohuhola obulolero obusaabi. 48Nihumuleha yachiiririra busa atyo, buli muundu aba achia ohumufukiiriramo, mani Abaroomu baba bacha ohwiicha batuseete batumaleo alala nende ebifwo by'ebiyembeho byeefwe nende esyaalo sy'efwe syoosi.” 49Nae mulala hu beene abo, olaangwa Kayaafa, owali naahola koti omulaamisi muhuluundu omwaaka okwo, yeecha yababoolera ati, “Abulao esiindu syoosi simumanyireho; 50haba simumanyireho muti silayi yimuli, omuundu mulala ohufwiira abandu, handi muti esyaalo syoosi haba sisihoyeere ohusihirisibwa.” 51Haba siyaboola atyo hulwae busa omweene, nae koti luyali omulaamisi muhuluundu omwaaka, yali yatumbula ati Yesu ahoyeere ohufwiirira esyaalo, 52nae handi haba si hulw'esyaalo syong'ene, nae ohubuusa mu mukaanda mulala abaana ba Nasae abasalaanira ebuteende. 53Mani sakira ohutula hu ludaalo olwo ohwemeeda mu moni Abayudaaya bahola etekeha y'ohwiitiramo Yesu. 54Ohweema hw'esyo, Yesu haba siyanyala ohukeenda mu Bayudaaya alafu, nae yatula awo, mani yaacha mu siko silaangwa mbwe Efuraimu, mu syaalo siri aambi nende esiparara; yiyamenya alala nende abeeki bae. 55Nae bulaanu, esidyaalo sya Paasaka ya Abayudaaya syali siri nduunya, mani abandu bangi bali bachiire e Yerusaalemu ohutula mu byaalo, ohwelabya. 56Bali bakoonyaanga Yesu nibaboolanira abeene-na-beene ni bemeere mu nyumba ya Nasae bati, “Mubaasa mutye? Muti awundi haba siyaheechaho hu sidyaalo huno?” 57Nae bulaanu abalaamisi bahuluundu alala nende Abafalisaayo, bali nibamalire ohutusa omunwa bati omuundu yeesi niyahamanyaho yi Yesu ali, ahoyeere abeekese bamanyeho, banyale ohumudiira.
Copyright
Learn More
lug_Latn zho_Hant eng_Latn